У прошлости Јабука је била караванска станица на путу Дубровник—Блиски исток, а након Берлинског конгреса, 1878. године била је гранична линија између Аустроугарске и Османлијског царства. У оближњем селу Бабине, 1875. године је избила Бабинска буна, у којој је учествовало и доста становника Јабуке. У току Другог светског рата околина Јабуке је била терен на коме су се готово непрекидно водиле борбе. Након неуспелог партизанског напада на Пљевља, 1. децембра 1941. године, италијански окупатор је извео стравичне одмазде над становништовом попаливши неколико села. Италијани су 7. децембра у Јабуци запалили 47 кућа и на свиреп начин убили 46 становника.